Mahiedine Mekhissi-Benabbad

Mahiedine Mekhissi-Benabbad (sündinud 15. märtsil 1985 Reimsis) on Prantsusmaa endine kergejõustiklane, takistus- ja keskmaajooksja, viiekordne Euroopa meister.
Karjäär.
Ta tuli 2007. aastal 3000 meetri takistusjooksus U-23 vanuseklassi Euroopa meistriks. Täiskasvanute tiitlivõistluste debüüdi tegi ta maailmameistrivõistlustel Osakas, kui ei pääsenud takistusjooksus eeljooksust edasi.
2008. aasta suveolümpiamängudel Pekingis võitis ta ajaga 8.10,49 Brimin Kipruto järel hõbemedali.
2009. aastal viis ta 3000 meetri takistusjooksus isikliku rekordi 8.06,98-ni. Maailmameistrivõistlustel Berliinis ta vigastuse tõttu ei osalenud.
2010. aasta Euroopa meistrivõistlustel Barcelonas tuli ta 3000 meetri takistusjooksus ajaga 8.07,87 kaasmaalase Bouabdellah Tahri ees Euroopa meistriks. 
2011. aasta maailmameistrivõistlustel Daegus võitis ta takistusjooksus pronksmedali.
2012. aasta Euroopa meistrivõistlustel Helsingis kaitses ta ajaga 8.33,23 3000 meetri takistusjooksus Euroopa meistri tiitlit. 2012. aasta suveolümpiamängudel Londonis võitis ta ajaga 8.19,08 hõbemedali.
2013. aasta Euroopa sisemeistrivõistlustel Göteborgis võitis ta kuldmedali 1500 meetri jooksus. 6. juulil püstitas ta Pariisi Teemantliiga etapil 3000 meetri takistusjooksus Euroopa rekordi 8.00,09. Maailmameistrivõistlustel Moskvas võitis ta samal alal pronksmedali ajaga 8.07,86.
2014. aasta Euroopa meistrivõistlustel Zürichis kuulutati Mekhissi-Benabbad algselt 3000 meetri takistusjooksu võitjaks. Ta võttis 100 meetrit enne lõppu võitu tähistades särgi seljast ning sai kohtunikelt hoiatuse. Hispaania koondise protesti järel ta diskvalifitseeriti ning kuldmedali võitis algselt teisena lõpetanud prantslane Yoann Kowal. Kolm päeva hiljem tuli ta ajaga 3.45,60 Euroopa meistriks 1500 meetri jooksus.
2015. aasta aprillis käis ta operatsioonil ning otsustas jätta suvehooaja vahele.
2016. aasta Euroopa meistrivõistlustel Amsterdamis tuli ta ajaga 8.25,63 3000 meetri takistusjooksus kolmandat korda Euroopa meistriks. 2016. aasta suveolümpiamängudel Rio de Janeiros lõpetas Mekhissi-Benabbad takistusjooksus neljandana, kuid tõusis pärast protesti esitamist ning Keeni jooksja Ezekiel Kemboi diskvalifitseerimist pronksmedalile. Sellega sai temast esimene takistusjooksja ning Alain Mimouni järel teine Prantsusmaa kergejõustiklane, kes suutnud kolmedel olümpiamängudel medali võita.
2017. aasta maailmameistrivõistlustel Londonis sai ta 3000 meetri takistusjooksus 4. koha, kaotades pronksi võitnud ameeriklasele Evan Jagerile 27 sajandikuga. 1500 meetri jooksus ta eeljooksust edasi ei pääsenud.
2018. aasta Euroopa meistrivõistlustel Berliinis oli Mekhissi-Benabbadi eesmärk võita nii 3000 meetri takistusjooks kui ka 5000 meetri jooks. 3000 meetri takistusjooksus võitis ta oma neljanda takistusjooksu Euroopa meistrivõistluste kuldmedali ajaga 8.31,66. 5000 meetri jooksust ta loobus. Võistluste järel viitas ta karjääri lõpetamisele.
2019. aasta juunis opereeriti tema Achilleuse kõõlust ning ta jättis ülejäänud suvehooaja vahele. 2020. aasta juunis käis ta sama kõõlusega taas operatsioonil. Ta üritas pääseda 2021. aastal toimunud Tokyo olümpiamängudele, kuid ei suutnud kvalifikatsiooniperioodi jooksul 3000 meetri takistusjooksu läbida.
Mekhissi-Benabbad lõpetas sportlaskarjääri 2023. aasta jaanuaris.
Skandaalid.
Karjääri jooksul oli Mekhissi-Benabbad osaline mitmes vastuolulises ebasportlikus intsidendis. 2010. aasta Euroopa meistrivõistlustel Barcelonas nõudis ta võiduka takistusjooksu finaali järel võistluste maskotilt enda ees põlvitamist, mille järel ta tõukas maskoti pikali. 2011. aasta Monaco Teemantliiga etapil läks ta kaasvõistleja ja kaasmaalase Mehdi Baalaga 1500 meetri jooksu järel kaklema. Mõlemale mehele määrati pikk võistluskeeld, rahatrahv ja üldkasuliku töö tunnid, kuid nad lubati siiski Daegu maailmameistrivõistlustel starti. 2012. aasta Euroopa meistrivõistlustel Helsingis ründas ta pärast takistusjooksu finaali võistluste maskoti Appy kostüümi kandnud 14-aastast tüdrukut, lüües tal käest kinkekoti ning tõugates teda. Mekhissi-Benabbadi intsidendi eest ei karistatud ning ta ka ei vabandanud rünnaku eest.
Isiklikku.
Mekhissi-Benabbad on Alžeeria päritolu.